Reën die naweek kan beurtkrag net laat vererger | Netwerk24
Deur Marietie Louw-Carstens 07 Desember 2018 14:48
Haal jou reënjas en sambreel uit die kas, want swaar reën word vir die naweek in vyf provinsies voorspel.
Mense moet ook hul kerse en vuurhoutjies byderhand hou want Eskom waarsku dat die swaar reën wat vir Mpumalanga voorspel is, die gehalte van sy steenkool kan beïnvloed, berig Fin24.
As die swaar reën lank aanhou, sal ons genoop word om die noodvoorraad steenkool te gebruik, maar dit sal Eskom se huidige kragprobleme net vererger,
Khulu Phasiwe, woordvoerder van Eskom
Khulu Phasiwe, woordvoerder van Eskom, sê die reën sal veroorsaak dat opgebergde steenkool nat word en dit kan moontlik tot beurtkrag lei.
Die Suid-Afrikaanse Weerdiens (SAWD) waarsku dat swaar reën vir Saterdag en Sondag vir Gauteng, Limpopo, KwaZulu-Natal, die Vrystaat en Mpumalanga voorspel word. Die swaar reën kan tot vloede in groot gebiede lei.
Donderstorms is vir die droogtegeteisterde Noordwes voorspel.
Die SAWD voorspel ’n moontlikheid van 60% tot 80% vir swaar reën in Gauteng, Limpopo, die Vrystaat, Mpumalanga en KZN.
Phasiwe sê Eskom het ’n “noodvoorraad” steenkool wat gebruik kan word as die reën tot skade aan steenkool in veral Mpumalanga lei.
“As die swaar reën lank aanhou, sal ons genoop word om die noodvoorraad steenkool te gebruik, maar dit sal Eskom se huidige kragprobleme net vererger,” het Phasiwe aan Fin24 gesê.
Rampbestuursentrums in Mpumalanga, KZN, Limpopo, die Vrystaat en Gauteng is op ’n gereedheidsgrondslag vir die naweek.
Die reën word veroorsaak deur ’n bolug-trog oor die westelike dele van die land wat tropiese vog saamtrek in die sentrale en oostelike dele van die land.
Marlene van Staden, burgemeester van die Modimolle-Mookgophong-munisipaliteit in Limpopo, sê inwoners bid al lank vir reën.
Die Donkerpoortdam buite Modimolle (Nylstroom) het net 3% water.
Uiters hoë temperature het vandeesweek dinge in dié gebied vererger.
Die SAWD het mense in informele nedersettings en laagliggende dele gemaan om voorsorg te tref omdat die swaar reën tot oorstromings kan lei.
Laagwaterbrûe kan moontlik oorspoel en motoriste word gewaarsku om nie te probeer om deur malende water oor dié brûe te ry nie.
Johan Pieterse van die Tshwane-nooddienste in Pretoria sê hulle sal soos altyd gereed wees om te help waar mense onkant betrap word deur oorstromings.
Kol. Moatshe Ngoepe, polisiewoordvoerder in Limpopo, sê mense moet veral ’n wakende oog hou oor hul kinders wat graag in riviere en strome swem.
Meer oor: Suid-Afrikaanse Weerdiens | Sawd | Eskom | Khulu Phasiwe | Reën